Guvernul anunţă încă o măsură dură în sprijinul companiilor de taximetrie! Printr-o ordonanţă strecurată pe sub masă în această dimineaţă, Ministerul Transporturilor a interzis toate activităţile extraterestre pe teritoriul României, astfel încât singurii care mai au voie să răpească oameni şi să experimenteze pe ei rămân taximetriştii.

„E un abuz intergalactic! În primul rând, noi ne-am plătit întotdeauna toate impozitele. În al doilea rând, răpirile noastre au fost mereu executate în condiţii de maximă siguranţă şi igienă, nimeni nu s-a plâns vreodată că a fost ocolit degeaba sau că i-am extras mai multe fluide corporale decât trebuia”, spune Blorg Zorgolax, căpitan de farfurie zburătoare.

„Personal, prefer să fiu teleportat şi disecat de o civilizaţie superioară, care nu fumează şi nu ascultă manele”, spune Aurel, victimă a răpirilor. „Aia e, ne întoarcem în anii 90, când Dosarele X erau doar un vis frumos.”

